Deeney viste fingeren til Chelsea-fansen
Chelsea skulle mandag kveld reise kjerringa etter det forsmedelige 0 – 3-tapet for Bournemouth. Men da Mike Dean først ga Tiemoue Bakayoko hans andre gule kort etter 30 minutter og deretter pekte på straffemerket etter 43 minutter, ble det raskt svært vanskelig for de blå. To minutter før pause satte Watfords spanske nysignering Gerard Deulofeu fart til høyre i Chelseas felt. Thibaut Courtois ruset ut og gikk etter ballen, men traff isteden den fotrappe spanjolen. Dean var ikke i tvil og blåste straffe. – Han er først på ballen, løper og blir felt. Da er det klar straffe, sa Petter Myhre i TV 2s studio i pausen. Opp til krittmerket kom Watford-kaptein Troy Deeney, og for tredje gang denne sesongen var han sikker fra straffemerket. Men 29-åringen nøyde seg ikke med det, for nesten samtidig som ballen trillet i mål dro han frem langfingeren på høyre hånd og viste den i retning Chelsea-fansen.Chelsea startet igjen uten en ren spiss på laget. Álvaro Morata sliter fremdeles med skade og nysigneringer Olivier Giroud kom først innpå etter 64 minutter. Dermed fikk Eden Hazard plassen lengst frem i Chelseas angrep. I det 82. minutt så belgieren ut til å ha reddet ett poeng for Antonio Contes menn da han elegant skrudde ballen i lengste hjørne fra utenfor 16-meteren. Men kun to minutter senere smalt det igjen i nettet bak Chelsea-målvakten. Høyreback Daryl Janmaat kombinerte med Roberto Pereyra og trillet inn 2 – 1 fra seks meter.Chelsea kastet alt fremover, men da var Deulofeu igjen på rett sted. Den tidligere Barcelona-vingen fikk gå helt upresset over nesten hele Chelsea-halvdelen før han kaldt la ballen inn ved bortre stolperot. Og som for å gjøre ydmykelsen total grep også Pereyra muligheten på overtid da han først lurte bort César Azpilicueta og så iskaldt skrudde inn 4 – 1. Dermed står Chelsea med 1 – 7 i målforskjell og null poeng fra sine to siste seriekamper. Ifølge statistikktjenesten Opta må man helt tilbake til 1995 for å finne forrige gang de blå tapte to Premier League -kamper på rad med tre eller flere mål. Det var en tydelig oppgitt Antonio Conte som ble intervjuet etter kampen. Italieneren stilte seg uforstående til det da han fikk spørsmål om han kjenner presset etter to strake serietap. – Presset? Hvilket press? Jeg gjør en jobb og hvis det er godt nok er det bra. Hvis ikke, så må klubben ta en avgjørelse, sier han. VG oppdaterer saken!
(Watford – Chelsea 4 – 1) Etter at han sendte Watford i ledelsen fra straffemerket ga kaptein Troy Deeney (29) klar beskjed til Chelsea-fansen.